CELEX: 52014XG0204(01)
Language: ro
Date: 2014-02-04 00:00:00
Title: Concluziile Consiliului privind contribuția sportului la economia UE și, în special, la abordarea șomajului în rândul tinerilor și la incluziunea socială

4.2.2014   
            
            
               RO
            
            
               Jurnalul Oficial al Uniunii Europene
            
            
               C 32/2
            
         Concluziile Consiliului privind contribuția sportului la economia UE și, în special, la abordarea șomajului în rândul tinerilor și la incluziunea socială
   2014/C 32/03
   CONSILIUL ȘI REPREZENTANȚII GUVERNELOR STATELOR MEMBRE, REUNIȚI ÎN CADRUL CONSILIULUI,
   I.   CONȘTIENȚI DE GRAVITATEA PROBLEMEI ȘOMAJULUI ÎN RÂNDUL TINERILOR DIN EUROPA ȘI DE CONSECINȚELE ACESTEIA:
   
               1.
            
            
               Șomajul în rândul tinerilor continuă să reprezinte o provocare majoră pentru UE și statele sale membre. În august 2013, rata șomajului în rândul tinerilor din EU-28 reprezenta 23,3 % (1), cu decalaje pronunțate între state membre și între regiuni din interiorul statelor membre (2).
            
         
               2.
            
            
               Tinerii au fost loviți disproporționat de puternic de criza economică. În toate statele membre ale UE, ratele șomajului în rândul tinerilor sunt, în general, mult mai mari decât ratele șomajului pentru alte categorii de vârstă. La sfârșitul anului 2012, rata șomajului în rândul tinerilor era de 2,6 ori mai mare decât rata totală a șomajului (3).
            
         
               3.
            
            
               Aceste evoluții au consecințe grave, nu numai pentru persoanele vizate, ci și pentru societate și pentru economie în ansamblu. Șomajul pe termen lung poate intensifica marginalizarea, ducând la sărăcie și sporind riscul de excluziune socială. Comunitățile sunt expuse, de asemenea, unor riscuri considerabile, întrucât neimplicarea pe piața forței de muncă îi poate determina pe unii tineri să se sustragă participării la societatea civilă, ceea ce poate duce la accentuarea fragmentării sociale.
            
         
               4.
            
            
               Una dintre cele mai importante probleme cu care se confruntă tinerii din Europa ca urmare a crizei economice este provocarea reprezentată de lipsa locurilor de muncă și a experienței profesionale. De asemenea, există un decalaj crescând între abilitățile solicitate de anumiți angajatori și cele deținute de numeroși potențiali angajați.
            
         II.   REAMINTIND FAPTUL CĂ CONSILIUL EUROPEAN:
   
               5.
            
            
               A recunoscut faptul că „combaterea șomajului în rândul tinerilor constituie un obiectiv special și imediat” și a subliniat că este important să se acorde „atenția cuvenită participării pe piața forței de muncă a grupurilor de tineri vulnerabili care se confruntă cu provocări specifice” (4).
            
         III.   SUBLINIAZĂ POTENȚIALUL SPORTULUI DE A ABORDA ACESTE PROVOCĂRI:
   
               6.
            
            
               Prin implicarea în activități sportive, tinerii dobândesc abilități și competențe personale și profesionale specifice care le îmbunătățesc capacitatea de inserție profesională. Printre acestea se numără competența de a învăța să înveți, competențe sociale și civice, dezvoltarea calităților de lider, comunicarea, munca în echipă, disciplina, creativitatea, spiritul întreprinzător. De asemenea, sportul oferă cunoștințe și abilități profesionale în domenii precum marketingul, managementul, siguranța și securitatea publică. Toate aceste abilități și competențe sprijină activ participarea, dezvoltarea și avansarea tinerilor în procesul de educație, formare și ocupare a unui loc de muncă, prin modalități relevante și aplicabile pieței forței de muncă, prețuite și căutate de angajatori.
            
         
               7.
            
            
               Organizarea, administrarea și implementarea activităților sportive în Europa se bazează în mod tradițional pe implicarea voluntară. Potrivit unui sondaj Eurobarometru (5), aproape un sfert dintre persoanele implicate în activități de voluntariat (24 %) sunt active în domeniul sportului. Munca voluntară în domeniul sportului, desfășurată în special la nivel de masă și prin intermediul cluburilor, este deosebit de valoroasă din punct de vedere social, economic și democratic.
            
         
               8.
            
            
               Atractivitatea sportului este universală și nu cunoaște bariere culturale sau socioeconomice. Sportul are un caracter internațional și atrage o gamă largă și diversă de persoane. În consecință, activitățile sportive sunt o modalitate excelentă de a integra grupurile minoritare și marginalizate. Sportul produce o stare accentuată de bine la nivel emoțional și poate contribui semnificativ la spiritul de solidaritate, fiind unul dintre factorii care aduc stabilitate, coeziune și pace în cadrul comunităților.
            
         
               9.
            
            
               Sectorul sportului, inclusiv activitățile voluntare din sport, constituie o valoare socială și economică cuantificabilă și semnificativă la nivelul economiilor naționale. Există tot mai multe dovezi că sportul are o contribuție semnificativă la economia Europei și reprezintă un important factor de creștere economică și de ocupare a forței de muncă, asigurând, în același timp, coeziune socială și bunăstare, aducând astfel o contribuție deosebită la realizarea obiectivelor Strategiei Europa 2020 (6).
            
         
               10.
            
            
               Conform unui studiu recent desfășurat la nivelul Uniunii Europene cu privire la creșterea economică și ocuparea forței de muncă în UE (7), ponderea activităților legate de sport la valoarea adăugată în UE se ridică la 1,76 % (8). În UE, ponderea ocupării forței de muncă în domenii legate de sport este de 2,12 %. Atunci când se iau în considerare efectele multiplicatoare, ponderea sportului atinge chiar cifra de 2,98 % din totalul valorii adăugate brute în UE. Conform studiului respectiv, ponderea sportului la valoarea adăugată europeană este, prin urmare, comparabilă cu ponderea agriculturii, silviculturii și sectorului piscicol la un loc, fiecare al șaizecilea euro generat și câștigat în UE fiind legat de sport.
            
         
               11.
            
            
               Sportul este un sector rezistent al economiei. Nivelurile de participare rămân relativ stabile în cursul diferitelor faze ale ciclului economic. Sportul este structurat într-un sistem de evenimente și activități sportive, organizate de organizații sportive, de la nivel de masă până la niveluri de vârf. Aceste evenimente își păstrează popularitatea, în special în rândul tinerilor, chiar și atunci când condițiile economice sunt dificile. Deși evenimentele sportive pot fi afectate de condițiile economice fluctuante, cadrul evenimentelor sportive și al activităților sportive rămâne stabil.
            
         
               12.
            
            
               Sportul are potențialul de a crea locuri de muncă și de a sprijini dezvoltarea economică locală, prin construirea și întreținerea de facilități sportive, organizarea de evenimente sportive, prin activități desfășurate pe piața industriei articolelor sportive și a serviciilor sportive, precum și prin activități conexe din alte sectoare. Infrastructura legată de evenimente și activități sportive (de la nivel local), atunci când este planificată atent cu un scop multifuncțional și cu o viziune clară asupra viitorului său rol funcțional, poate contribui la stabilizarea și dinamizarea economiei.
            
         
               13.
            
            
               Sportul are efecte de propagare în alte sectoare. Evenimentele și campionatele sportive au în general efecte pozitive asupra unor sectoare precum turismul, cultura, transporturile, mass-media, infrastructura publică etc. De asemenea, au capacitatea de a reuni oamenii și de a crea un sentiment de apartenență și de succes împărtășit. Sportul își poate aduce astfel o contribuție substanțială la facilitarea eforturilor UE de redresare în urma dificultăților economice actuale.
            
         IV.   SUBLINIAZĂ URMĂTOARELE MESAJE PRIORITARE DE POLITICĂ:
   
               14.
            
            
               Datorită importanței sectorului sportului pentru economie și a posibilităților pe care acest sector le oferă tinerilor, inclusiv celor deosebit de vulnerabili și de dezavantajați, de a dobândi abilități și cunoștințe utile, sportul poate juca un rol important în abordarea problemei stringente a șomajului în rândul tinerilor și poate impulsiona redresarea economică. Este necesară o gamă largă de acțiuni, implicând mobilizarea unor părți interesate diverse, pentru a răspunde provocărilor enunțate anterior.
            
         
               15.
            
            
               Deși nu înlocuiește ocuparea unui loc de muncă remunerat, implicarea în activități voluntare poate totuși înzestra cetățenii cu noi abilități, contribuind astfel în mod pozitiv la capacitatea lor de inserție profesională și consolidându-le sentimentul de apartenență la societate. Participarea tinerilor, în special la sportul de masă, în calitate de participanți, facilitatori sau organizatori, dezvoltă abilități și competențe-cheie la nivel personal. Activitățile voluntare din domeniul sportului, ca modalitate de învățare nonformală și informală, îi ajută pe tineri să dobândească abilități și competențe care completează educația formală.
            
         
               16.
            
            
               Sportul oferă un mediu în care tinerii își pot perfecționa aceste abilități, îmbunătățindu-și astfel capacitatea de inserție profesională și productivitatea viitoare, într-un moment în care condițiile de pe piața forței de muncă sunt extrem de exigente, oportunitățile de angajare sunt puține, iar cele de dezvoltare a unor abilități la fața locului sunt limitate.
            
         
               17.
            
            
               Implicarea în sport, în special în sportul de masă, le permite tinerilor să își canalizeze energia, speranțele și entuziasmul înnăscut într-un mod constructiv și care aduce o contribuție în cadrul comunităților în care ei trăiesc. Implicarea în sport poate contracara problemele sociale cu care se confruntă statele membre, cum ar fi fragmentarea socială și prejudecățile împotriva unor grupuri specifice, oferind tinerilor, în special celor care nu ocupă un loc de muncă remunerat sau nu au oportunități de educație și formare relevante, o preocupare pozitivă, constructivă și bazată pe comunitate.
            
         
               18.
            
            
               Investirea la scară redusă a banilor publici în facilități sportive locale și sprijinirea cluburilor sportive susținute de comunitate pot genera beneficii semnificative sub forma unor comunități mai puternice, mai sigure și mai unite.
            
         
               19.
            
            
               Participarea la organizarea de evenimente sportive naționale și internaționale și implicarea în dezvoltarea și întreținerea infrastructurii sportive, la nivel local sau național, poate fi unul dintre factorii-cheie pentru crearea de noi locuri de muncă, destinate în special tinerilor.
            
         V.   RĂSPUNZÂND MESAJELOR DE POLITICĂ PRIORITARE, INVITĂ STATELE MEMBRE, ȚINÂND SEAMA ÎN MOD CORESPUNZĂTOR DE PRINCIPIUL SUBSIDIARITĂȚII:
   
               20.
            
            
               Să desfășoare un schimb de bune practici și experiențe cu privire la:
               
                           —
                        
                        
                           îmbunătățirea participării tinerilor la sport și a implicării lor în societate, la nivel local, în special în momentul în care părăsesc structurile educației formale;
                        
                     
                           —
                        
                        
                           modul în care implicarea voluntară la nivelul cluburilor și organizațiilor sportive poate dezvolta abilități și competențe transversale;
                        
                     
                           —
                        
                        
                           modul în care implicarea voluntară în activități sportive poate consolida comunități mai sigure și mai unite;
                        
                     
                           —
                        
                        
                           organizarea de ucenicii și de stagii în organizații sportive care să motiveze tinerii și să faciliteze accesul național și transnațional la piața forței de muncă.
                        
                     
         
               21.
            
            
               Să promoveze acțiuni de politică care urmăresc dezvoltarea abilităților tinerilor prin intermediul sportului. În acest sens, să sprijine organizațiile de voluntari și/sau cluburile sportive, precum și activitățile și/sau evenimentele sportive, la nivel de masă și/sau la nivel profesional.
            
         
               22.
            
            
               Să caute modalități de îmbunătățire a parcursurilor educaționale pentru viitorii profesioniști și voluntari din domeniul sportului și să promoveze învățarea la fața locului, pentru a dezvolta abilități care pot fi recunoscute de cadrele naționale ale calificărilor. Acestea ar putea fi corelate cu Cadrul european al calificărilor, pentru a îmbunătăți transparența și mobilitatea internațională a tinerilor vizați. Ar trebui explorat potențialul de recunoaștere a abilităților dobândite prin învățare informală și nonformală în domeniul sportului.
            
         
               23.
            
            
               Să încurajeze investițiile strategice în sport, utilizând, după caz, posibilitățile oferite de instrumentele de finanțare ale UE, inclusiv fondurile structurale ale UE (în special Fondul social european și Fondul european de dezvoltare regională), precum și de instrumentele financiare ale UE, cum ar fi finanțarea oferită de Banca Europeană de Investiții.
            
         
               24.
            
            
               Să promoveze cooperarea internă eficace în cadrul autorităților publice, între sectoarele responsabile de afaceri sociale, tineret, ocuparea forței de muncă și chestiuni economice, pentru a asigura o sensibilizare sporită cu privire la rolul social și economic al sportului.
            
         VI.   INVITĂ STATELE MEMBRE ȘI COMISIA, ÎN LIMITA COMPETENȚELOR ACESTORA ȘI ȚINÂND SEAMA ÎN MOD CORESPUNZĂTOR DE PRINCIPIUL SUBSIDIARITĂȚII:
   
               25.
            
            
               Să promoveze colaborarea transsectorială la nivel de experți în domeniul educației, formării, tineretului și ocupării forței de muncă, în vederea examinării dezvoltării abilităților și competențelor.
            
         
               26.
            
            
               Să valorifice pe deplin programul Erasmus+ drept oportunitate pentru dezvoltarea de abilități și competențe personale și profesionale.
            
         
               27.
            
            
               Să identifice modurile prin care sportul poate fi finanțat pentru a promova incluziunea socială și ocuparea forței de muncă în rândul tinerilor, prin fonduri structurale (în special Fondul social european sau Fondul european de dezvoltare regională) sau prin alte mecanisme de finanțare ale UE, cum ar fi finanțarea oferită de Banca Europeană de Investiții, în special dezvoltarea și, după caz, întreținerea infrastructurii sportive de dimensiuni mici din orașe destinată uzului public, acordând o atenție specială zonelor cu probleme sociale. O astfel de infrastructură de mici dimensiuni poate contribui la atingerea unui număr mare de obiective sociale, precum crearea de locuri de muncă, incluziunea socială și ameliorarea sănătății.
            
         
               28.
            
            
               Să consolideze dialogul și inițiativele comune cu părțile interesate cheie, în special organizațiile sportive, industriile articolelor sportive și organizațiile de tineret, pentru a dezvolta în continuare un mediu favorabil atragerii tinerilor în sectorul sportului.
            
         
               29.
            
            
               Să reflecteze asupra modului în care contribuția sportului la dezvoltarea abilităților tinerilor și la menținerea unor comunități favorabile incluziunii sociale în vremuri de șomaj ridicat în rândul tinerilor poate fi abordată cât mai eficient în contextul viitoarelor activități privind sportul la nivelul UE.
            
         VII.   CA RĂSPUNS LA MESAJELE PRIORITARE DE POLITICĂ, INVITĂ COMISIA:
   
               30.
            
            
               Să organizeze un seminar transsectorial la nivel înalt privind contribuția sportului la crearea de locuri de muncă și la abordarea șomajului în UE, în special a șomajului în rândul tinerilor.
            
         
               31.
            
            
               Pe baza cooperării în curs desfășurate de UE la nivel de experți, să pregătească un studiu privind contribuția sportului la capacitatea de inserție profesională a tinerilor în contextul Strategiei Europa 2020.
            
         
      (1)  Rata șomajului în rândul tinerilor depășește 50 % în anumite state membre și 70 % în anumite regiuni, în timp ce în câteva regiuni se situează chiar sub 5 %.
   
      (2)  http://epp.eurostat.ec.europa.eu/cache/ITY_PUBLIC/3-30082013-AP/EN/3-30082013-AP-EN.PDF
   
      (3)  A se vedea nota de subsol nr. 2.
   
      (4)  Concluziile Consiliului European (27 și 28 iunie 2013), EUCO 104/2/13 REV 2.
   
      (5)  Sondaj special Eurobarometru privind voluntariatul și solidaritatea dintre generații, octombrie 2011.
   
      (6)  Studiul Comisiei „Contribuția sportului la creșterea economică și la ocuparea forței de muncă în UE” (2012).
   
      (7)  Studiu privind contribuția sportului la creșterea economică și la ocuparea forței de muncă în UE, comandat de Comisia Europeană; consorțiu condus de SportsEconAustria; raport final, noiembrie 2012.
   
      (8)  Conform definiției de la Vilnius a sportului – definiția largă: toate activitățile care au la bază sportul, plus toate activitățile pe care se bazează sportul, plus definiția statistică a sportului conform NACE 92.6 revizuirea 1.1.